Կարլ ֆոն Բլաաս

**Կարլ ֆոն Բլաաս** (, ), ավստրիացի նկարիչ, մանկավարժ։ Ստեղծագործել է ուշ բիդերմայերի պատմական ժանրով։ Եղել է Վիեննայի (1851 թ.) և Վենետիկի գեղարվեստի ակադեմիաների (1855 թ.) պրոֆեսոր։

## Կենսագրություն
Կարլ ֆոն Բլաասը ծնվել է ոչ հարուստ ընտանիքում։ Նկարչության ոլորտում նկատելով Կարլի ընդունակությունները` նրա ազգականները, առաջին հերթին քեռին` բարոն Ֆրանց Կսավիեր Պուտշեր ֆոն Եշենբուրգը (1768-1841 թթ.), ով հետագայում դարձավ նկարչի հովանավորը, կարողանում են ուսման նպատակով նրան 1832 թվականին ուղարկել Ինսբրուք, ապա Իտալիա, որտեղ նա ավարտում է Վենետիկի գեղարվեստի ակադեմիան (): Եղել է Լյուդովիկո Լիպարինիի աշակերտը։

1837 թվականի մարտին Կարլը Վենետիկում ստեղծել է իր առաջին պատմական խոշոր գործը` «Մովսեսը Սինա լեռան վրա», որի համար ստացել է Վիեննայի ակադեմիայի հռոմեական մրցանակ և հնգամյա նվիրատվություն Իտալիայի մայրաքաղաք այցելությունների համար։ Նույն թվականին նկարիչն ուղևորվել է Հռոմ։

Մի քանի տարի նա ապրել է Ֆլորենցիայում և Հռոմում, որտեղ նրա վրա մեծ ազդեցություն է թողել գերմանացի նկարիչ Յոհան Ֆրիդրիխ Օվերբեկի արվեստը, հատկապես վարպետի ֆրեսկոները։

Արդեն քսանամյա հասակում, Վենետիկի ցուցահանդեսներում ստացած մի քանի մրցանակների շնորհիվ, մեծ ճանաչում է ձեռք բերել` որպես տաղանդավոր դիմանկարիչ և պատմական գեղանկարչության վարպետ։

1851 թվականին Կարլ Բլաասն ընդունում է Վիեննայի գեղարվեստի ակադեմիայում պրոֆեսորի պաշտոն ստանալու առաջարկը։ Այս շրջանում նա ֆրեսկոներ է ստեղծում մայրաքաղաքի *Altlerchenfelder Pfarrkirche* եկեղեցու և Վիեննայի ռազմապատմական թանգարանի համար։

1855 թվականին նկարչի «Կարլ Մեծն այցելում է տղաների դպրոց» նկարն արժանանում է Փարիզի Համաշխարհային ցուցահանդեսի մրցանակին։ Նույն թվականին նկարչի ընտանիքը տեղափոխվում է Վենետիկ, որտեղ Կարլ ֆոն Բլաասը դառնում է Վենետիկի գեղարվեստի ակադեմիայի պրոֆեսոր։

Կարլ Բլաասն ավստրիական նկարչական նշանավոր ընտանիքի ներկայացուցիչներից` Էժեն դե Բլաաս և Յուլիուս դե Բլաաս, ավագն էր։

## Ստեղծագործություն
Կարլ Բլաասը պատմական ուղղության գեղանկարիչ է, ստեղծել է նաև կտավներ դիցաբանական, կրոնական թեմաներով, ինչպես նաև դիմանկարներ։ Ավստրո-հունգարական ազնվականության, կայսերական Հաբսբուրգների ընտանիքի և իտալացի պատվիրատուների շրջանակներում մեծ հաջողություն են ունեցել նկարչի` պատմական թեմաներով աշխատանքները։

Կարլ ֆոն Բլաասի գլխավոր գործը Ավստրիայի պատմության կարևորագույն դրվագները ներկայացնող ֆրեսկոն է Վիեննայի ռազմապատմական թանգարանի Փառքի սրահում։

Վիեննայի գեղարվեստի ակադեմիայում նրա աշակերտներից է եղել Լեոպոլդ Կարլ Մյուլերը։

Բլասի որդիները` Էժեն դե Բլաասը (1843-1931 թթ.) և Յուլիուս ֆոն Բլաասը (1845-1922 թթ.) նույնպես եղել են պատմական ուղղության նկարիչներ։

1895 թվականին Վիեննայի 19-րդ շրջանի` Դյոբլինգի փողոցներից մեկն անավանակոչվել է նկարչի պատվին` Բլաասշտրասե ():

## Հատընտիր աշխատանքներ
* Ռազմապատմական թանգարանի Փառքի սրահի ֆրեսկոներ, Վիեննա
* «Հակոբի ճանապարհորդությունն անապատով» (1841 թ.),
* «Սուրբ Եկատերինային տանող հրեշտակները» (1841 թ.),
* «Սուրբ Ելիզավետա» (1839 թ.),
* «Սուրբ ընտանիք»,
* «Հովհաննես Մկրտիչ»,
* «Սամսոն և Դալիլա»,
* «Այցելություն»
* «Ֆրանց I կայսեր մուտքը Վիեննա 1814 թվականի հունիսին» (1869 թ., Վիեննայի ռազմապատմական թանգարան)

## Պատկերասրահ

Johann Baptist Scitovsky Litho.jpg|Նկարիչ Յանոշ Շիտովսկու դիմանկարը
Carl von Blaas Dame mit Schirm und Zeichenmappe.jpg|Հովանոցով և էսքիզների թղթապանակով կինը
Karl von Blaas Rosenwunder.jpg|Սուրբ Ելիզավետա
Karl von Blaas le siège de Vienne.jpg|Վիեննայի պաշտպանությունը թուրքերից 1863 թվականին
HGM Ruhmeshalle 01.jpg|Ֆրեսկոներ Վիեննայի ռազմապատմական թանգարանում
Blaas Fresko Ruhmeshalle HGM.jpg|Ֆրեսկոներ Վիեննայի ռազմապատմական թանգարանում


## Ծանոթագրություններ

## Գրականություն
* Österreichisches Biographisches Lexikon 1815–1950. т.1

Կատեգորիա:Ավստրիացի նկարիչներ
Կատեգորիա:Ավստրիացի մանկավարժներ
Կատեգորիա:Վիեննայի գեղարվեստի ակադեմիայի շրջանավարտներ
Կատեգորիա:Ավստրիացի արվեստագետներ
Կատեգորիա:Պատմանկարիչներ